|  |
| --- |
|  |

Den 7. maj 2021

**Referat af Ældrerådsmødet den 28. april 2021.**

Dato - tidspunkt: 28. april 2021 fra 09.30 – 12.30

Sted: Møllegården – Kursuslokale 1

Afbud: Herman

Referent: Thilde

**Ad 1. Godkendelse af referat fra den 18. marts 2021.**

Godkendt

**Ad 2. Godkendelse af dagsorden.**

Godkendt

**Ad 3. Drøftelse af Ældrerådsvalg**

Lena blev inviteret til at deltage i mødet, da Ældrerådet ønsker en anden fremgangsmåde ifm. at tiltrække nye medlemmer til opstillingsmøderne forud for valget. Sidst blev der holdt opstillingsmøder rundt omkring, men det gav intet fremmøde, så der skal tænkes nyt.

Lena har forskellige forslag og fortæller bl.a. kort om, hvordan hun i andre sammenhænge har lavet korte videoer. De kan fx ligges på hjemmesiden og giver dermed et andet billede udad til.

Med Facebook kan man betale et mindre beløb, hvorefter man kan få spredt sit budskab bredt ud, men man kan fx også målrette det, så det fx bliver spredt ud til alle over 60 år.

Der er mange, der ikke ved, hvad ældrerådet er, så det skal fortælles et sted – måske via et interview i avisen med de nuværende medlemmer?

Lena vil tjekke mulighederne med Skive Folkeblad – kan vi få dem til at skrive noget praktisk omkring ældrerådet? Hvad koster det? Lena og Thilde vil se, om der kan blive skrevet lidt ned – gerne i samråd med Ældrerådet.

Der er også mulighed for at opsøge de forskellige ”idræts-hold” i fx Pulsen, KCL, Breum, Aktivitetscentret, Nr. Søby/Højslev m.fl. i stedet for opstillingsmøderne.

Ældrerådet summer over, hvilken vej de vil gå. Der skal efterfølgende arrangeres et møde, hvor de nærmere detaljer skal aftales.

**Ad 4. Godkendelse af ændrede mødedatoer for 2021**

Det blev aftalt, at mødet i juni afholdes den 17. juni 2021 fra 9.30 – 12.30 på Møllegården – kursuslokale 1.

Lars Olesen orienterede om, at mødet med Udvalget for Ældre flyttes fra den 12. maj til den 9. juni (eftermiddag). Der bliver sendt en invitation ud.

**Ad 5. Godkendelse af revideret årshjul for 2021**

Godkendt. For en god ordens skyld medsendes årshjulet referatet. Til mødet i september mdr. med kontaktrådene, kunne der tales valg.

**Ad 6. Orientering om status på strukturanalysen**

Lars Olesen orienterede om strukturanalysen ud fra de slids, som er fremlagt for Byrådet.

Det blev aftalt, at Ældrerådet får tilsendt slids´ene, så der er mulighed for at dykke dybere ned i det, hvorfor der ikke skrives et længere referat herom.

I Hem og Rønbjerg er der endnu ikke truffet afgørelse om, hvad der skal ske med områderne. Der er etableret kontakt med Bomiva.

Demens – arbejdsgruppen har foreslået, at demenspladserne samles, men Ældrerådet mener ikke, det er en god ide, hvilket der også er givet udtryk for. Corona har ligeledes stoppet undervisningen af medarbejderne omkring demens.

**Ad 7. Tilsynsrapporter 2020**

Marianne Frost gennemgik handleplanerne for de forskellige plejecentre, som BDO har udarbejdet. Alle handleplanerne bliver sendt til Ældrerådet, så de har det samlet sammen med tilsynsrapporterne og dermed kan dykke dybere ned i dem.

Overordnet set, ligger bedømmelserne højt på tilfredshedsskalaen. Der er på de forskellige plejecentre igangsat planer for, hvordan der skal handles på anbefalingerne. Der er fælles læring på ovenstående, og det bliver der arbejdet på. Der er nu lidt mere fokus på kost og ernæring, end der har været tidligere. Der er bl.a. ansat en diætist. Kommunen har bedt BDO have fokus på det i gennemgangen.

Generelt set, skal plejecentrene have mere fokus på dokumentationen. Det er meget komplekst, og der skal dokumenteres meget mere i dag end tidligere. Ældrerådet forespørger, om der kan ansættes mere personale til dokumentationsdelen, da det er det, man hører i dagspressen, at de ikke har tid til. Marianne orienterer om, at de har stor fokus på det. Ældrerådet ønsker at afgive et høringssvar herom. Laura skriver og indsender.

På Marienlyst har der været ansat yderligere personale, hvilket har fungeret godt.

Der forespørges til, om systemet kan forenkles yderligere, så personalet bedre kan nå det? De nationale krav følges, og der anvendes store systemer, som ligeledes bliver brugt i mange andre kommuner.

Ældrerådet er glade for at få mulighed for at læse rapporterne.

**Ad 8. Orientering om resultatet af brugertilfredshedsundersøgelsen**

Skive Kommune har i samarbejde med konsulenthuset Epinion gennemført en brugertilfredshedsundersøgelse på ældreområdet. På mødet blev Ældrerådet præsenteret for resultaterne, der viser en høj tilfredshed blandt borgerne på ældreområdet i Skive Kommune.

Brugertilfredshedsundersøgelsen har henvendt sig til borgere på plejeboligområdet samt hjemmeboende borgere, der modtager personlig pleje og/eller praktisk hjælp samt sygepleje og madservice.

**Tilfredshed blandt beboere på plejecentre**

Brugertilfredshedsundersøgelsen viser, at størstedelen af beboerne er tilfredse med at bo på plejecentrene i Skive Kommune. 86% af beboerne svarer, at de samlet set er ‘tilfredse’ eller ‘meget tilfredse’ med at bo på plejecentret. 4% svarer, at de er utilfredse med at bo på plejecentret. På plejeboligområdet opnåede man en svarprocent på 51 %, hvilket placerer sig højt sammenlignet med brugertilfredshedsundersøgelser i andre kommuner.

**Tilfredshed blandt hjemmeboende borgere**

Undersøgelsen viser også, at langt hovedparten af borgerne i Skive Kommune er overordnet tilfredse med den hjemmepleje, de modtager. 77% af borgerne er ‘tilfredse’ eller ‘meget tilfredse’ med den hjælp, de modtager. 4% af borgerne svarer, at de er ‘utilfredse’ eller ‘meget utilfredse’ med hjemmeplejen overordnet set. For hjemmeplejen opnåede man en svarprocent på 51 %, hvilket placerer sig højt sammenlignet med brugertilfredshedsundersøgelser i andre kommuner.

Se rapporterne på hjemmesiden.

- [Epinion PPT template (skive.dk)](https://pv.skive.dk/media/fopnwrhz/skive-kommune-hjemmepleje-2021.pdf)

- [Epinion PPT template (skive.dk)](https://pv.skive.dk/media/1wjhy5f2/skive-kommune-plejebolig-2021.pdf)

**Ad 9. Ældrerådet skal forberede sig til mødet med Udvalget for Ældre**

Udsættes til næste møde.

**Ad Evt.**

**Vaskeordning** – stod under evt., men Ældrerådet ønsker det sat på næste dagsorden som et selvstændigt punkt.

Med venlig hilsen

|  |  |
| --- | --- |
| Inger Marie ToftFormand for Ældrerådet |  |